Karoo se rondloperleeu uiteindelik gevangNico van der Walt, die Karoo Nasionale Park se parkbestuurder, by Sylvester. Foto: Verskaf. Ná 25 dae op vrye voet en met ‘n prooi van 26 skape en ŉ koedoe, is die driejarige leeumannetjie wat uit die Karoo Nasionale Park ontsnap het Maandagmiddag uiteindelik in die Nuweveldberge, noordwes van Beaufort-Wes in die Wes-Kaap, aangekeer. Reynold Thakhuli, woordvoerder van SANParke, het Dinsdag aan Maroela Media gesê spoorsnyers het Sondag weer die leeu se spoor gevat en hom uiteindelik Maandag omstreeks 17:00 in die berg gesien. “Ons het heeltyd ŉ helikopter en ŉ veearts op bystand gehad. Toe die leeu gesien is, is die helikopter ontbied en hy is uit die lug uit met ŉ verdowingsmiddel geskiet,” het Thakhuli gesê. Sylvester word teruggeneem na die park. Die leeu, wat deur omliggende boere die naam Sylvester gegee is, is daarna teruggeneem na die reservaat waar hy in afsondering in ŉ spesiale kamp gehou word. “Ons het vir hom ŉ satelliethalsband aangesit en sal hom ŉ ruk lank waarneem voordat ons besluit of hy weer in die reservaat vrygelaat gaan word, of eerder na ŉ ander plek geskuif sal word.” Maroela Media het vroeër berig SANParke het ŉ soekgeselskap van nagenoeg 20 mense op die grond ingespan om te help soek na die leeumannetjie wat op 5 Junie uit die park ontsnap het. Die leeumannetjie is glo deur ouer, meer dominante leeumannetjies uit die park verjaag. Hy het onder deur die heining aan die westekant van die park ontsnap deur ŉ gat wat glo weens vloedskade veroorsaak is.